Վոնջու (Հարավային Կորեա)

Վոնջու (կոր. 원주시, 原州市, Wonju-si), քաղաք Կանվոնդո նահանգում, Հարավային Կորեա։ Տեղակայված է Սեուլից 140 կմ դեպի արևելք։ Կորեական պատերազմի ժամանակ քաղաքում տեղի են ունեցել կատաղի մարտեր։ Հիմա Վոնջուում երկու ամերիկյան ռազմաբազա է տեղակայված։

Պատմություն 
Հին Կորեայում տարածքը, որի վրա տեղակայված էր Վոնջուն, գտնվում էր Սամհան ցեղերի միության կազմում (Մահան նախապետություն), հետո դարձավ Գոգուրեո պետության մի մասը։  469 թվականին վան Չանսուն այստեղ ստեղծեց Փհյոնվոն գավառը (Փհյոնվոնգուն)։ 940 թվականին Դեջո վանի կողմից գավառը վերանվանվեց Վոնջու։ Մինչև Չունգչոնգը եղել է Կանվոնդո  նահանգի մայրաքաղաքը։ 1955 թվականին գավառը ստացավ քաղաքի կարգավիճակ։

Աշխարհագրություն 

Վոնջուն գտնվում է Կորեական թերակղզու կենտրոնական մասում, Կանվոնդո նահանգի հարավ-արևմուտքում։ Քաղաքին հարում են Թհեբեկսան լեռների արևմտյան լանջերը։ Վոնջուն գտնվում է երկու գետերի ավազանում` Սոմգան և Նամհանգան։ Լանդշաֆտը հիմնականում հարթ է, փոքր բլուրներով։ Քաղաքի տարածքում է գտնվում Չիակսան ազգային պարկը։ 

Քաղաքի կլիման, ինչպես ամբողջ շրջանինը, մուսոնային է, սակայն ավելի ցուրտ, քան Կորեայի հանրապետության մնացած հատվածները, որի պատճառը ծովի մակարդակից համեմատաբար ավելի բարջձր դիրքն է։  Տարեկան միջին ջերմաստիճանը 11,5 °C, միջին տարեկան տեղումների քանակը` 1571 մմ։

Վարչական բաժանում 
Վոնջուն վարչականորեն բաժանված է 1 իպի, 8 մյոնի և 16 տոնի։

Տնտեսություն 
Քաղաքի տնտեսությունը հիմնված է թեթև արդյունաբերության և զբոսաշրջության վրա։

Կրթություն 
Բարձրագույն կրթությունը Վոնջուում ներկայացված է մի քանի կրթական հաստատություններով, այդ թվում՝

 Վոնջուի Ազգային քոլեջ
 Սանջի  Յունսո քոլեջ
 Հալլայի համալսարան
 Սանջիի համալսարան
 Սեուլի Յոնսո համալսարանի մասնաճյուղ

Զբոսաշրջություն և տեսարժան վայրեր 
Քաղաքի գլխավոր տեսարժան վայրը Չիաքսան ազգային պարկն է, որն այժմ հանդիսանում է երկրի լեռնային տուրիզմի կենտրոններից մեկը։

Նաև քաղաքի շրջակայքում կան բազմաթիվ հնագույն հուշարձաններ, այդ թվում՝ Յոնգվոն ամրոցի պարիսպը, Հեունգբոպս և Կոդոնսա տաճարները՝ Կանվոնդո նահանգի հին մայրաքաղաքը։Գործում է թանգարանը ու Չիակ մշակույթի կենտրոնը։ 

Ամեն հոկտեմբեր Վոնջուում անցկացվում է քայլքի մրցումներ, որի ընթացքում մրցումներ են անցկացվում 5, 10, 20, 30 և 50 կիլոմետր հեռավորությունների վրա։

Վոնջուն հայտնի է որպես կորեական ավանդական Հանջի թղթի ծննդավայր։

Քաղաքն ունի ներքին թռիչքներ իրականացնող օդանավակայան։

Խորհրդանիշեր 
Ինչպես Հարավային Կորեայի մնացած քաղաքները, Վոնջուն նույնպես ունի մի շարք խորհրդանիշներ.

 թռչուն. փասիան ` խորհրդանշում է իմաստությունը և ազնվականությունը։
 ծաղիկ.  վարդ` խորհրդանշում է համբերություն, իմաստություն և քաջություն։
 ծառ. գինկո` խորհրդանշում է ներդաշնակությունը և շարունակական առաջընթացը։
 Թալիսման.  Փասիան Կկվունդորի` խորհրդանշում է քաղաքի հիմնական արժեքները՝ բարձր կենսամակարդակը և քաղաքացիների միասնությունը։

Քույր քաղաքներ 
Վոնջուի քույր քաղաքները

  Ռոանոկ, Վիրջինիա, ԱՄՆ, 1965 թվականից
  Էդմոնտոն, Ալբերտա, Կանադա , 1998 թվականից
  Յանտայ, Շանդուն, Չինաստան, 2000  թվականից
  Հեյֆեյ, Անհոյ, Չինաստան , 2002 թվականից
  Իտիկավա, Թիբա, Ճապոնիա , 2005 թվականից

Ծանոթագրություններ